section_heading: Prvi svjetski rat
paragraph_text: Na početku Prvog svjetskog rata Kirchbach postaje zapovjednikom I. korpusa koji se na Istočnom bojištu nalazio u sastavu 1. armije kojom je zapovijedao Viktor Dankl. Prvi korpus se nalazio na lijevom krilu 1. armije, te je Kirchbach zapovijedajući istim sudjelovao u austrougarskoj pobjedi u Bitci kod Krasnika za što je i odlikovan. Kada se 1. armija zbog ruske ofenzive morala povlačiti, s I. korpusom čuva njenu odstupnicu. Tijekom borbi u rujnu 1914. sa svojim korpusom dosiže Ivangorod, te postaje zapovjednikom novoformirane Armijske grupe Kirchbach koja je držala položaje južno od Visle. U svibnju 1915. sudjeluje u ofenzivi Gorlice-Tarnow. U navedenoj ofenzivi uspostavlja mostobran kod Sokala, te prodire do Dubna za što je i odlikovan.